1. ชื่อผลงาน: แพ็กเกจปลอดภัย ไฉไลฟรุ้งฟริ้ง
2. ปัญหา/สาเหตุ: หลังการรักษาทางศัลยกรรมช่องปากจำเป็นต้องให้ผ้าก๊อซจำนวนหนึ่งสำหรับให้ผู้ป่วยนำกลับไปใช้ห้ามเลือดและทำความสะอาดแผลเองที่บ้าน รูปแบบเดิมของบรรจุภัณฑ์ผ้าก๊อซสำหรับงานทันตกรรมเป็นแบบนำผ้าก๊อซที่ผ่านการทำปราศจากเชื้อแล้วขนาด 3x3 นิ้วแบบ 10 ชิ้น มาแยกบรรจุในซองซิปซองละ 2 ชิ้น ซึ่งทำให้เกิดการปนเปื้อนของก๊อซขณะบรรจุและการซีลไม่สนิทของปากซองบางชิ้น ทำให้มีฝุ่น แมลงหรือสิ่งแปลกปลอมอื่นๆปนเปื้อนผ้าก๊อซที่ผ่านการทำปราศจากเชื้อแล้ว รวมทั้งไม่มีฉลากบอกวันหมดอายุที่ทำปราศจากเชื้อ ซึ่งเมื่อผู้ป่วยนำไปใช้อาจเสี่ยงต่อการปนเปื้อนเชื้อโรคหรือมีสิ่งแปลกปลอมตกลงไปที่แผลเป็นสาเหตุให้ผู้ป่วยต้องกลับมาพบทันตบุคลากรอีกครั้ง ทำให้เสียเวลา ค่าใช้จ่ายรวมทั้งทำให้แผลหายช้าอีกด้วย
3. กิจกรรมการพัฒนา :
   1. ศึกษารูปแบบการทำบรรจุภัณฑ์ก๊อซสำหรับให้ผู้ป่วยกลับบ้านแบบใหม่ได้แก่ แบบแบ่งบรรจุ (แบบเดิม) แบบซีลเอง (ก๊อซขนาด 2x2 นิ้วจำนวน 5 ชิ้น) และแบบสำเร็จรูป (ก๊อซขนาด 2x2 นิ้วจำนวน 5 ชิ้น)
   2. เปรียบเทียบอุปกรณ์ กระบวนการผลิต ค่าใช้จ่าย ความเสี่ยงต่อการปนเปื้อนและการติดเชื้อของผู้ป่วย อัตรากำลังคนในการผลิตและขอทดแทนในหน่วยงาน ความคุ้มทุน
   3. จากนั้นเลือกวิธีการบรรจุแบบใหม่ที่คิดว่าดีที่สุดและเป็นประโยชน์ที่สุดมาทดลองใช้นั่นคือก๊อซแบบบรรจุสำเร็จรูป
   4. ประเมินผลจากการเก็บข้อมูลได้แก่รายงานการติดเชื้อของผู้ป่วยจากบรรจุภัณฑ์แบบใหม่ อัตรากำลังและคุณภาพงานของผู้ช่วยทันตแพทย์ ความพึงพอใจของบุคลากรในหน่วยงาน ผู้มารับบริการ เปรียบเทียบราคาที่เพิ่มขึ้นต่อชิ้นของบรรจุภัณฑ์แบบเดิมและแบบอื่นๆ
4. ผลลัพธ์/การเปลี่ยนแปลง: จากการเก็บข้อมูล 3 เดือน (มิ.ย.-ส.ค.57) หลังการใช้พบว่า
   1. ไม่มีรายงานการติดเชื้อหรือการกลับมารับบริการซ้ำที่มีสาเหตุจากการติดเชื้อหลังทำหัตถการหลังจากใช้ก๊อซแบบบรรจุสำเร็จรูป
   2. ไม่สูญเสียอัตรากำลังผู้ช่วยทันตแพทย์รวมทั้งได้ปริมาณงานและคุณภาพงานด้านการช่วยข้างเก้าอี้แก่ operator และมีประสิทธิภาพในการทำงานเพิ่มขึ้นเช่นล้างเครื่องมือได้สะอาดขึ้น
   3. การวัดความพึงพอใจของทันตบุคลากรได้แก่ทันตแพทย์ ทันตาภิบาลและผู้ช่วยทันตแพทย์ และความ พึงพอใจของผู้รับบริการ (เดือนละ 20 คน ระยะเวลา 3 เดือน) พบว่ามีค่าเพิ่มขึ้นอย่างต่อเนื่องดังภาพที่ 1

4.4 เมื่อเปรียบเทียบราคาของก๊อซบรรจุภัณฑ์เดิมกับบรรจุภัณฑ์ใหม่แบบสำเร็จรูปพบว่าบรรจุภัณฑ์สำเร็จรูปมีราคาสูงกว่าแบบเดิมเพียงชิ้นละ 0.98 บาท ดังภาพที่ 2 แต่ป้องกันการปนเปื้อนซึ่งทำให้ผู้ป่วยมีความเสี่ยงต่อการติดเชื้อหลังทำหัตถการได้สูงกว่า และมีรูปแบบสวยงาม มีความปลอดภัยที่ดีกว่าและมีวันหมดอายุที่ บรรจุภัณฑ์ด้วย

ภาพที่ ๒ แสดงการเปรียบเทียบราคาก๊อซบรรจุภัณฑ์เดิมกับก๊อซบรรจุภัณฑ์ประเภทอื่นๆ

5.บทเรียนที่ได้รับ

-การทบทวนปัญหาที่พบว่าเป็นความเสี่ยงต่อผู้ป่วยโดยใช้หลักการเอาใจผู้ป่วยมาใส่ใจผู้ให้บริการ จะทำให้หาวิธีการแก้ไขปัญหาที่ตรงจุดและการคิดว่าผู้ป่วยเปรียบเสมือนญาติของเราจะทำให้เกิดความต้องการที่จะพัฒนางาน

-เมื่อพบปัญหาควรมีการปรึกษาหารือ เสนอแนวคิด ข้อดี ข้อเสีย และอธิบายวิธีการแก้ไขให้บุคลากรในหน่วยงานทราบทุกคนและเลือกวิธีการแก้ปัญหาที่เหมาะสมกับภาระงานของแต่ละคน ความเอื้ออาทรต่อกันของบุคลากร จะลดช่องว่างในการทำงานในหน่วยงานได้

-ความรอบคอบในการแก้ปัญหาแต่ละวิธีแล้วนำมาเปรียบเทียบข้อดีข้อเสียแบบ 360 องศาจะทำให้ได้วิธีแก้ปัญหาที่เป็นประโยชน์สูงสุดในหน่วยงาน

6. แผนการพัฒนาต่อเนื่อง

-นอกจากบรรจุภัณฑ์ก๊อซสำหรับผู้ป่วยหลังทำศัลยกรรมทางทันตกรรมที่สะอาดและปลอดภัยแล้วการให้คำแนะนำในการปฏิบัติตนที่ถูกต้องก็เป็นสิ่งสำคัญ ซึ่งการทำแพ็กเกจที่มีคำแนะนำร่วมด้วยอาจจะช่วยให้การดูแลแผลสำหรับผู้ป่วยทำได้ดีขึ้น

7. ชื่อและที่อยู่ของทีมงาน: น.ส.ปิยะมาศ เอมอิ่มอนันต์ งานทันตสาธารณสุข โรงพยาบาลธวัชบุรี